
ГЛАВА 1
АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Беларуская мова» (далей – вучэбная праграма) прызначана для І–V класаў першага аддзялення спецыяльнай школы, спецыяльнай школы-інтэрната для вучняў з інтэлектуальнай недастатковасцю з беларускай мовай навучання і выхавання.
2. Дадзеная вучэбная праграма разлічана на 652 гадзіны: І–ІІ класы – па 170 гадзін у кожным класе (5 гадзін на тыдзень), ІІІ клас – 102 гадзіны 
(3 гадзіны на тыдзень), ІV–V класы – па 105 гадзін у кожным класе 
(3 гадзіны на тыдзень).
Колькасць гадзін, прадугледжаных у главе 2 дадзенай вучэбнай праграмы на засваенне вучэбнага матэрыялу адпаведнай тэмы, з’яўляецца прыкладнай і залежыць ад выбару настаўнікам методыкі навучання і выхавання, адпаведных відаў дзейнасці, разумовых і фізічных магчымасцей вучняў. Настаўнік мае права пераразмеркаваць колькасць гадзін на вывучэнне пэўных тэм у межах гадзін, адведзеных на авалоданне прадметам на працягу навучальнага года, аднак пры гэтым на кожным уроку неабходна надаваць увагу ўсім відам маўленчай дзейнасці – чытанню, гаварэнню, аўдзіраванню і пісьму.
3. Мэта – засваенне элементарных звестак пра сістэму беларускай мовы і авалоданне ўменнямі і навыкамі практычнай маўленчай дзейнасці з улікам інтарэсаў і магчымасцей вучняў, а таксама карэкцыя недахопаў псіхафізічнага развіцця. 
4. Задачы:
фарміраванне першасных ведаў пра найважнейшыя моўныя адзінкі, неабходных для фарміравання маўленчых навыкаў і ўменняў;
фарміраванне навыкаў і ўменняў па ўсіх відах маўленчай дзейнасці (слуханне, гаварэнне, чытанне і пісьмо), забеспячэнне іх гарманічнага развіцця;
узбагачэнне і актывізацыя лексічнага запасу вучняў;
псіхафізічная карэкцыя камунікатыўнай дзейнасці вучняў з інтэлектуальнай недастатковасцю шляхам адпрацоўкі моўных норм;
спрыянне разумоваму, маральнаму і сацыякультурнаму развіццю асобы вучняў;
садзейнічанне сацыяльнай адаптацыі вучняў шляхам арыентацыі зместу навучання на іх будучае самастойнае жыццё праз беларускамоўную тэкставую інфармацыю.
5. Формы і метады навучання і выхавання рэкамендаваны з улікам узроставых і псіхафізічных асаблівасцей вучняў, змястоўнага і працэсуальнага кампанентаў вучэбнага матэрыялу: маўленчыя інструкцыі, эўрыстычныя гутаркі з вучнямі, сюжэтна-тэматычныя ўрокі; практыкаванні па замацаванні навыкаў вымаўлення і пісьма, вусны пераказ і завучванне са слоў настаўніка, групавая форма правядзення заняткаў. Формы, метады і сродкі навучання і выхавання павінны быць накіраваны на вучня як цэнтральную фігуру адукацыйнага працэсу, стымуляванне яго вучэбнай дзейнасці, развіццё навыкаў самастойнасці ў вучэнні. Выбар форм і метадаў навучання і выхавання вызначаецца настаўнікам самастойна, з улікам узроставых і псіхафізічных асаблівасцей вучняў.
6. Асноўныя патрабаванні да вынікаў засваення зместу вучэбнага матэрыялу выражаюцца ў тым, што ў вучняў будуць сфарміраваны: 
6.1. веды:
аб з’явах беларускай мовы на розных узроўнях – фанетыка-графічным, граматычным, арфаэпічным, арфаграфічным;
асноўных прынцыпах графічнага абазначэння моўных адзінак;
спосабах складання тэксту (звязнага выказвання); 
6.2. уменні:
адрозніваць на слых і вымаўляць гукі і гукаспалучэнні, у тым ліку спецыфічныя для беларускай мовы;
суадносіць гукі і літары пры першасным авалоданні беларускай графіка-арфаграфічнай сістэмай;
графічна дакладна і безадрыўна пісаць гукаспалучэнні і словы;
вызначаць тэму і асноўную думку тэксту;
ствараць звязнае вуснае выказванне з захаваннем прынцыпаў моўнага этыкету.
Дадзеная вучэбная праграма складзена паводле дыдактычных прынцыпаў даступнасці, паслядоўнасці, сістэмнасці, мэтазгоднасці, адэкватнасці, навучання ад простага да складанага, калі падача новага матэрыялу базіруецца на ўжо вядомым і ў цеснай сувязі з ім.
Адначасова з развіццём асноўных відаў маўленчай дзейнасці ў пачатковай школе для дзяцей з інтэлектуальнай недастатковасцю вырашаюцца канкрэтныя задачы, накіраваныя на карэкцыю парушэнняў развіцця (парушэнне працэсаў пазнавальнай дзейнасці, недаразвіццё эмацыянальна-валявой сферы, недастатковае развіццё артыкуляцыйнай сістэмы, парушэнне маторыкі і каардынацыі рухаў, іншыя). Таму змест вучэбнага прадмета «Беларуская мова» з мэтай узмацнення яго кампенсаторна-карэкцыйнай і развіваючай функцый мае камунікатыўна-практычную накіраванасць, змяшчае фактычны матэрыял, засваенне якога павінна забяспечыць фарміраванне камунікатыўных уменняў, удасканаленне пачуццёвага і практычнага вопыту вучняў, развіццё асноўных пазнавальных працэсаў на прадметна-практычнай і моўнай аснове.

ГЛАВА 2
ЗМЕСТ ВУЧЭБНАГА ПРАДМЕТА

Навучанне грамаце і развіццё маўлення

І клас (170 гадзін)
Навучанне грамаце ажыццяўляецца ў межах трох перыядаў: падрыхтоўчага, асноўнага і заключнага. Працягласць перыядаў вызначаецца ў залежнасці ад ступені гатоўнасці вучняў да навучання грамаце. 

Падрыхтоўчы перыяд (І чвэрць)
Фарміраванне ў вучняў агульнамаўленчых навыкаў, развіццё слыхавога і зрокавага ўспрымання, удасканаленне вымаўлення і прасторавай арыенціроўкі, развіццё дробнай маторыкі рук. Асноўныя віды работы: азнаямленне з прадметамі і з’явамі навакольнага асяроддзя, дыдактычныя гульні і гульнявыя практыкаванні.
1. Развіццё маўлення вучняў рэалізуецца праз слуханне і разуменне суразмоўцы, выкананне нескладаных інструкцый, адказы на пытанні; фарміраванне правільнай артыкуляцыі і дыкцыі, адпаведнага тэмпу і рытму маўлення. Асноўныя віды работы: гутаркі; завучванне з голасу настаўніка кароткіх вершаў, загадак, скорагаворак; невялікія інсцэніроўкі.
2. Слоўнікавая работа заключаецца ва ўдакладненні і пашырэнні ўяўленняў вучняў пра навакольную рэчаіснасць і развіцці на гэтай аснове маўлення. Асноўныя віды работы: назіранні, работа над сюжэтнымі карцінкамі, прадметнымі малюнкамі, серыямі ілюстрацый; суаднясенне слоў з прадметамі і з’явамі навакольнага асяроддзя.
Лексічны матэрыял уводзіцца і прапрацоўваецца ў наступнай паслядоўнасці: словы-гукаперайманні; словы з двух аднолькавых складоў; словы з двух складоў з націскам на першым складзе; аднаскладовыя словы; двухскладовыя словы з націскам на другім складзе; двухскладовыя словы са збегам зычных і трохскладовыя словы.
3. Удакладненне і развіццё слыхавога ўспрымання. Развіццё маўленчага слыху, фарміраванне фанематычнага ўспрымання. Распазнаванне гукаў у навакольнай рэчаіснасці. Распазнаванне гукаў і простых гукаспалучэнняў у мове ў працэсе назіранняў за наваколлем і ў гульні.
4. Удакладненне і развіццё зрокавага ўспрымання і прасторавай арыенціроўкі. 
Падрыхтоўка да ўсведамлення вобраза літары, яе прасторавага размяшчэння, да спалучэння з іншымі літарамі з мэтай папярэджання недакладнага ўспрымання надрукаваных або напісаных слоў. Асноўныя віды работы: адрозненне геаметрычных фігур па колеры, памеры; складанне камбінацый з палосак, геаметрычных фігур, размяшчэнне іх у пэўнай паслядоўнасці і ў зададзеным кірунку (па прапанаваным узоры, па памяці, па славеснай інструкцыі); распазнаванне асноўных колераў; канструяванне простых, добра знаёмых вучням прадметаў; выпрацоўка ўмення паказваць і называць выявы прадметаў у паслядоўным парадку (злева направа, у гарызантальным становішчы).
5. Развіццё дробнай маторыкі.
Размалёўванне, маляванне бардзюраў, абвядзенне па контуры, штрыхоўка ў розных напрамках. Напісанне асноўных элементаў рукапісных літар: прамая палачка, прамая палачка ў спалучэнні з нахільнай, прамая палачка з закругленнем уверсе і ўнізе, авал, паўавал.
6. Падрыхтоўка да чытання: работа над тэкстам, сказам, словам, складам, гукам.
Гук. Адрозненне гукаў навакольнай рэчаіснасці і моўных гукаў. Дакладнае, правільнае гукавымаўленне ў складах, словах, сказах, тэкстах (вершы, забаўлянкі). Развіццё слыхавога ўспрымання на матэрыяле гульнявых практыкаванняў. Вылучэнне гука і яго абазначэнне ўмоўным значком. Падбор слоў на зададзены гук з апорай на малюнкі. Распазнаванне зададзенага гука ў словах. Вызначэнне месца гука ў слове: у пачатку, у канцы. Складанне графічнай схемы да слова і распазнаванне слова пад прадметнай карцінкай па графічнай схеме.
Склад. Практычнае знаёмства са складам. Падзел слоў на склады. Прагаворванне слоў па складах з апорай на схемы да прадметных карцінак.
Слова. Практычнае знаёмства са словам. Схема слова. Падбор слоў да карцінак. Вылучэнне слоў у вусным маўленні.
Сказ. Практычнае знаёмства са сказам. Вылучэнне слоў у сказе. Падлік колькасці слоў (2–3 словы). Схема сказа. Суаднясенне сказа са схемай. Складанне сказаў да карцінак. Вылучэнне сказаў з вуснага маўлення.
Тэкст. Агульнае ўспрыманне тэксту. Складанне тэксту па сюжэтным малюнку з дапамогай настаўніка (пытанні і адказы на іх). 

Асноўны перыяд
Парадак вывучэння гукаў, літар і складовых структур улічвае асаблівасці аналітыка-сінтэтычнай дзейнасці вучняў з інтэлектуальнай недастатковасцю.
Паслядоўнае вывучэнне гукаў і літар, засваенне асноўных складовых структур. Засваенне гука: вылучэнне яго з маўлення, правільнае і выразнае вымаўленне, распазнаванне ў спалучэннях з іншымі гукамі, дыферэнцыяцыя гукаў. Засваенне літары: успрыманне агульнай яе формы, вывучэнне складу літары (элементаў і іх размяшчэння), параўнанне з іншымі, раней вывучанымі літарамі. Суаднясенне гука і літары.

Першы этап. Вывучэнне гукаў і літар: а, у, о, м, с, х.
Правільнае і выразнае вымаўленне вывучаемых гукаў. Распазнаванне іх у пачатку, у сярэдзіне, у канцы слова (у залежнасці ад таго, у якім становішчы гэты гук лягчэй вылучаецца).
Літара як знак для абазначэння гука на пісьме. Суаднясенне літары з гукам. Практычнае адрозненне пры чытанні галосных і зычных. 
Утварэнне і чытанне слоў з засвоеных гукаў і літар. Утварэнне і чытанне прамых і адваротных, адкрытых і закрытых складоў. Параўнанне складоў. Складанне і чытанне слоў з двух складоў. Утварэнне і чытанне трохлітарных слоў з аднаго закрытага склада.
Навучанне пісьму. Выкананне бардзюраў. Напісанне друкаваных літар. Напісанне вывучаных літар па ўзоры, іх замалёўка. 

Другі этап. Вывучэнне гукаў і літар: ш, л, н, ы, р, і, к, п, т.
Вызначэнне месца гука і літары ў слове. Абазначэнне гукаў літарамі. Складанне літар з палачак. Распазнаванне літары па элементах. Вылучэнне літары сярод напісаных люстраным чынам. Канструяванне літар. Параўнанне падобных літар.

Чытанне складоў і слоў
Чытанне адваротных і прамых двухгукавых складоў. Параўнанне складоў.
Складанне слоў са складоў з апорай на прадметны малюнак. Умоўнаграфічная схема слоў. Дапаўненне складоў для ўтварэння новых слоў. 
Чытанне слоў з аднаго і двух складоў.

Навучанне пісьму
Развіццё дробнай маторыкі рук. 
Выразанне карцінак, правядзенне гарызантальных, вертыкальных і нахільных прамых ліній. 
Напісанне друкаваных літар. 
Выкананне бардзюраў з прамых ліній, з ліній з закругленнем уверсе і ўнізе. Напісанне авалаў, паўавалаў, ліній з пяцелькай.
Напісанне літар па ўзоры, дапісванне літар, напісанне кароткіх слоў. 
Вялікая літара ў пачатку сказа, кропка ў канцы сказа (практычнае знаёмства).

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ I КЛАСА

Вучні маюць уяўленне аб:
адрозненні гукаў навакольнай рэчаіснасці ад моўных гукаў;
падзеле слоў на склады;
функцыянаванні слоў у маўленні;
ужыванні вялікай літары ў пачатку сказа і кропкі ў канцы сказа;
сказавай будове маўлення/тэксту.

Вучні ўмеюць:
суадносіць гукі і словы;
вылучаць словы-гукаперайманні; 
адрозніваць словы з рознай колькасцю складоў;
правільна вымаўляць і чытаць гукі і склады;
распазнаваць гукі і простыя гукаспалучэнні ў наваколлі і ў маўленні;
пісаць літары і кароткія словы.

Вучні ведаюць і прымяняюць вучэбны матэрыял у розных відах дзейнасці:
пазнаюць беларускую фанетыку, графіку і лексіку ў паўсядзённым жыцці;
узнаўляюць кароткія вершы, загадкі, скорагаворкі на беларускай мове. 

Вучні ўмеюць выкарыстоўваць у творчай рабоце:
асноўныя элементы рукапісных літар;
камбінацыі з палосак, штрыхоў, геаметрычных фігур;
нескладаныя інсцэніроўкі па-беларуску.

Вучні валодаюць сацыякультурнымі ўменнямі:
вымаўляць гукі і словы правільна, з правільнай дыкцыяй і ў адпаведным тэмпе;
разумець сюжэтныя карцінкі, прадметныя малюнкі, серыі ілюстрацый;
распазнаваць асноўныя колеры; 
паказваць і называць выявы прадметаў у паслядоўным парадку;
выкарыстоўваць дробную маторыку пры размалёўванні, маляванні, абвядзенні па контуры, штрыхоўцы, канструяванні простых прадметаў.



ІІ клас (170 гадзін)

Навучанне грамаце і развіццё маўлення

Чытанне
Першы і другі этапы. Вывучэнне гукаў і літар: а, у, о, м, с, х, ш, л, н, ы, р, і, к, п, т.
Чытанне сказаў з двух-трох слоў.
Чытанне двух сказаў, звязаных па сэнсе. Чытанне тэкстаў з трох сказаў.

Пісьмо
Рукапіснае напісанне вывучаемых літар (вялікіх і малых).
Спісванне з друкаванага і рукапіснага тэксту літар і складоў.
Спісванне з рукапіснага тэксту слоў з вывучанымі літарамі.
Пісьмо пад дыктоўку літар, складоў, слоў з папярэднім гука-літарным аналізам.

Трэці этап. Вывучэнне гукаў: [з], [в], [ж], [б], [г], [д], [й], [е], [ё], [я], [ю] і літар: з, в, ж, б, г, д, й, ь, е, ё, я, ю.

Чытанне
Дакладнае вымаўленне зычных гукаў. Вызначэнне месца гука і літары ў слове. Практычнае адрозненне галосных і зычных гукаў. Дыферэнцыяцыя парных зычных у складах і словах. 
Утварэнне і чытанне адваротных-прамых, адкрытых-закрытых складоў з цвёрдымі і мяккімі зычнымі ў пачатку склада, чытанне закрытых складоў з мяккім зычным на канцы.
Складанне слоў з двух, трох складоў і іх чытанне па складах.
Чытанне сказаў з двух-чатырох слоў з адпаведнай інтанацыяй канца сказа.
Чытанне невялікіх тэкстаў з трох-чатырох сказаў. Падбор слова, сказа, тэксту да малюнка. Выбар патрэбнага малюнка да слова, сказа, тэксту з шэрага падобных.

Пісьмо
Засваенне рукапіснага напісання літар Зз, Вв, Жж, Бб, Гг, Дд, й, ў, ь, Ее, Ёё, Яя, Юю.
Спісванне з рукапіснага і друкаванага тэксту літар, складоў, слоў.
Пісьмо па ўзоры сказаў з двух слоў.
Вялікая літара ў пачатку сказа, кропка на канцы.
Пісьмо пад дыктоўку літар, складоў, простых слоў пасля іх гука-літарнага аналізу.
Складанне і запіс вывучаных складоў.
Спісванне слоў пад малюнкам з падстаноўкай прапушчанай літары.

Чацвёрты этап. Вывучэнне гукаў і літар: ч, э, ў, ц, дз, ф, дж. Апостраф.

Чытанне
Дакладнае вымаўленне ўсіх гукаў. Практыкаванні ў правільным вымаўленні гукаў, спецыфічных для беларускай мовы (ч, ў, дж, дз). 
Практычнае адрозненне галосных і зычных гукаў, цвёрдых і мяккіх зычных.
Утварэнне і чытанне складоў, у тым ліку са збегам двух зычных.
Утварэнне і чытанне слоў з аднаго-трох складоў.
Чытанне сказаў з двух-пяці слоў з рознай інтанацыяй.
Чытанне тэксту з гэтых сказаў.
Вызначэнне назвы тэксту, зместу і персанажаў тэксту.
Суаднясенне ілюстрацый і слоўнага матэрыялу. Выбар патрэбнай ілюстрацыі з шэрага падобных.
Знаходжанне і чытанне ў тэксце сказаў, слоў да малюнка, пытання, задання.
Прыдумванне канца апавядання па малюнку, апорных словах, заданні.
Развучванне вершаў, пацешак, скорагаворак, загадак (на слых і ў буквары).
Моўны этыкет.

Заключны перыяд
Чытанне складоў, слоў, сказаў, тэкстаў на замацаванне цяжкіх у засваенні гукаў і літар, апазіцыйных гукаў, груп зычных гукаў, якія змешваюцца (звонкія і глухія, свісцячыя і шыпячыя); груп падобных па напісанні літар; цяжкіх для вымаўлення складоў; слоў з 4–5 складоў.
Развучванне невялікіх вершаў, загадак.
Пры нізкім узроўні пазнавальных магчымасцей вучняў заключны перыяд можа быць перанесены ў ІІІ клас.
Пазакласнае чытанне. Разглядванне-чытанне (чытанне-разглядванне) невялікіх маляўнічых кніг. Знаходжанне аўтара, назвы кнігі, твора.

Пісьмо
Засваенне рукапіснага напісання малых і вялікіх літар, апострафа.
Спісванне з друкаванага і рукапіснага тэксту складоў, слоў і сказаў з трох-чатырох слоў.
Вялікая літара ў напісанні імён людзей.
Напісанне літар і складоў на слых.
Напісанне пад дыктоўку слоў і сказаў з двух-чатырох слоў з папярэднім аналізам.
Самастойнае складанне і запіс слоў з дзвюх-чатырох літар.
Падстаноўка прапушчаных літар у словах пры спісванні.
Кантрольнае спісванне.

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ ІI КЛАСА
Вучні маюць уяўленне аб:
адрозненнях друкаванага і рукапіснага тэксту;
адрозненні галосных і зычных гукаў, цвёрдых і мяккіх зычных;
інтанацыйным афармленні маўлення;
ужыванні вялікай літары ў напісанні імён людзей.

Вучні ўмеюць:
дакладна вымаўляць гукі і гукаспалучэнні, у тым ліку спецыфічныя для беларускай мовы;
чытаць тэксты з двух-трох сказаў;
пісаць пад дыктоўку літары, склады, кароткія словы;
самастойна складаць і запісваць кароткія словы;
падстаўляць прапушчаныя літары ў словах пры спісванні.

Вучні ведаюць і прымяняюць вучэбны матэрыял у розных відах дзейнасці:
пазнаюць і ўзнаўляюць беларускую фанетыку, графіку і лексіку ў паўсядзённым жыцці;
суадносяць ілюстрацыі і слоўныя абазначэнні;
адшукваюць і выбіраюць патрэбны моўны матэрыял у тэксце. 

Вучні ўмеюць выкарыстоўваць у творчай рабоце:
ілюстрацыі, апорныя словы, заданні як матэрыял для складання / заканчэння апавядання;
вершы, пацешкі, скорагаворкі, загадкі.

Вучні валодаюць сацыякультурнымі ўменнямі:
разумець сюжэтныя карцінкі, прадметныя малюнкі, серыі ілюстрацый;
чытаць невялікія сказы з рознай інтанацыяй;
знаходзіць аўтара, назву твора;
ужываць формулы моўнага этыкету ў патрэбных сітуацыях.

ІII клас (102 гадзіны)
Беларуская мова

Уводзіны (10 гадзін)
Сказ. Слова. Гукі і літары. Галосныя і зычныя гукі.

Гукі і літары (30 гадзін)
Вылучэнне гукаў са слоў.
Гукі і літары. Супадзенне і несупадзенне ў словах гука і літары. Гука-літарны аналіз слоў.
Галосныя і зычныя гукі і іх літары. 
Галосныя гукі і іх літары. 
Склад як частка слова. Падзел слова на склады. Перанос слоў па складах (з дапамогай настаўніка).
Націск. Знак націску. Вызначэнне націску ў словах.
Зычныя гукі і іх літары. Літары у–ў, адрозненне гукаў: [у] – галосны, [ў] – зычны. Літары і–й, адрозненне гукаў: [і] – галосны, [й] – зычны. Гукі [дз'], [дж], іх абазначэнне літарамі.
Цвёрдыя і мяккія зычныя гукі. Абазначэнне мяккасці зычных гукаў на пісьме літарамі я, ё, е, ю, і, ь.
Звонкія і глухія зычныя гукі і іх літары.

Слова (30 гадзін)
Вычляненне слова ў сказе.
Практычнае азнаямленне са словамі, якія абазначаюць назву прадмета (пытанні хто? што?).
Вялікая літара ў імёнах, прозвішчах людзей, у мянушках жывёл.
Распазнаванне слоў, якія абазначаюць адзін або некалькі падобных прадметаў.
Распазнаванне слоў, якія называюць дзеянні прадметаў (пытанні што робіць? што робяць? што рабіў?).
Вылучэнне ў сказах слоў, якія называюць дзеянне. Суаднясенне слоў-дзеянняў са словамі-прадметамі. Адрозненне прадметаў паводле дзеяння.
Выяўленне некаторых прымет прадметаў па пытаннях які? якая? якое? якія? (колер, форма, велічыня, матэрыял).
Утварэнне слоў са складоў.

Сказ (20 гадзін)
Паняцце аб сказе. Вылучэнне сказа ў тэксце. Вызначэнне меж сказа. Вызначэнне ў сказе колькасці слоў. Паслядоўнасць слоў у сказе. Інтанацыя сказа.
Графічнае адлюстраванне сказа. Вялікая літара ў пачатку сказа. Знакі прыпынку ў канцы сказа (кропка, пытальнік, клічнік).
Упарадкаванне дэфармаванага сказа (без змены формы слоў). Складанне сказаў па пытаннях, па малюнку.
Удзел у дыялогу (вусныя адказы на пытанні поўнымі і няпоўнымі сказамі).
Спісванне сказаў з прагаворваннем.

Тэкст (8 гадзін)
Элементарнае ўяўленне пра тэкст. Назва тэксту. Тэма тэксту.
Упарадкаванне дэфармаванага тэксту (з 3–4 сказаў).
Адказы на пытанні па змесце тэксту.

Паўтарэнне вывучанага за год (4 гадзіны)

Пісьмо і чыстапісанне
Работа над формамі літар і іх злучэннямі ў словах. Напісанне малых і вялікіх літар, іх злучэнняў.
Спісванне з рукапіснага і друкаванага тэксту (з дапісваннем прапушчаных літар, выбарачнае, кантрольнае). 
Дыктанты (літарныя, складовыя, слоўнікавыя; зрокавыя, слыхавыя, папераджальныя, тлумачальныя, кантрольныя).
Запіс пад дыктоўку кароткіх сказаў.

Слоўнікавыя словы
Верабей, відэлец, кватэра, ластаўка, мяккі, надвор’е, талерка, яблык.

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ ІІI КЛАСА
Вучні маюць уяўленне аб:
супадзенні і несупадзенні ў словах гукаў і літар;
абазначэнні мяккасці зычных гукаў на пісьме;
выяўленні прымет прадметаў па пытаннях;
паслядоўнасці слоў у сказе;
элементарных прыметах тэксту;
ужыванні вялікай літары ў напісанні імён, прозвішчаў людзей, мянушак жывёл.

Вучні ўмеюць:
выконваць гука-літарны аналіз слоў;
адрозніваць зычныя і глухія, цвёрдыя і мяккія гукі, гукі [ў], [дз'], [дж], іх абазначэнне літарамі;
утвараць словы са складоў;
вычляняць словы, сказы;
суадносіць словы з прадметамі, распазнаваць словы паводле іх значэння;
правільна ставіць знакі прыпынку ў канцы сказа;
адказваць на пытанні па змесце тэксту;
пісаць пад дыктоўку слоўнікавыя словы і кароткія сказы;
пісаць дыктанты розных тыпаў.

Вучні ведаюць і прымяняюць вучэбны матэрыял у розных відах дзейнасці:
пазнаюць і ўзнаўляюць беларускую фанетыку, графіку і лексіку ў паўсядзённым жыцці і ў навучанні;
адшукваюць і выбіраюць патрэбны моўны матэрыял у тэксце;
разумеюць беларускамоўныя рукапісныя і друкаваныя тэксты. 

Вучні ўмеюць выкарыстоўваць у творчай рабоце:
моўныя абазначэнні колеру, формы, велічыні, матэрыялу;
беларускія вершы, скорагаворкі, загадкі;
ілюстрацыі, апорныя словы, дэфармаваныя тэксты як матэрыял для складання апавядання.

Вучні валодаюць сацыякультурнымі ўменнямі:
разумець сюжэтныя і прадметныя малюнкі, серыі ілюстрацый;
чытаць невялікія тэксты з рознай інтанацыяй;
вылучаць назву тэксту, тэму тэксту;
пісаць малыя і вялікія літары, іх злучэнні;
выкарыстоўваць формулы моўнага этыкету ў жыццёвых сітуацыях.

IV клас (105 гадзін)

Паўтарэнне вывучанага ў ІII класе (10 гадзін)

Гукі і літары (30 гадзін)
Вылучэнне гукаў са слоў.
Практычнае знаёмства з залежнасцю лексічнага значэння слова ад гукавога саставу: кот – кіт – кут, шар – пар – жар.
Абазначэнне гука літарай. Алфавіт. Чытанне літар алфавіта. Выкарыстанне алфавіта: размяшчэнне слоў у алфавітным парадку.
Гук і літара ў. Назіранне за чаргаваннем в–ў у сярэдзіне і ў канцы слова. Правапіс літары ў.
Літары е, ё, ю, я і іх гукі ў пачатку слова.
Напісанне літар а, о, у, ы, э пасля цвёрдых зычных, е, ё, і, ю, я пасля мяккіх зычных.
Абазначэнне мяккасці зычных на пісьме мяккім знакам.
Раздзяляльныя знакі: апостраф і мяккі знак. Вымаўленне слоў з раздзяляльнымі знакамі.
Гукі і літары д – дз і т – ц. Напісанне літар дз, ц перад галоснымі літарамі е, ё, і, ю, я.
Зацвярдзелыя зычныя ж, ш, р, ц, ч, дж і літары а, о, у, ы, э пасля іх.
Падоўжаныя зычныя: вымаўленне і абазначэнне на пісьме. 
Падзел слоў на склады. Націскны і ненаціскныя склады. Залежнасць правапісу літар галосных гукаў о, э, а і е, ё, я ад націску.
Перанос слоў. Асаблівасці пераносу слоў са спалучэннямі літар: дз, дж, літарамі: й, ў, ь. Правілы пераносу слоў з падоўжанымі зычнымі.
Гука-літарны аналіз слоў.

Слова (30 гадзін)
Вылучэнне слова са сказа.
Словы як назвы прадметаў, прымет, дзеянняў.
Словы, якія абазначаюць назвы прадметаў.
Вызначэнне слоў – назваў прадметаў па пытаннях хто? што?
Падбор слоў, якія адказваюць на пытанні хто? што?, на пэўную тэму.
Практычнае ўжыванне слоў-прадметаў у формах ускосных склонаў у сувязі з іншымі словамі ў сказе. 
Вялікая літара ў напісанні імён, імён па бацьку, прозвішчаў людзей, мянушак жывёл, назваў гарадоў, вёсак, вуліц. Хатні адрас. Адрас школы.
Словы, якія абазначаюць дзеянні прадметаў.
Распазнаванне слоў, якія абазначаюць дзеянні прадметаў, у сказах.
Вызначэнне слоў па пытаннях што робіць? што рабіў? што зрабіў? што зробіць? што будзе рабіць?
Дапасаванне па пытаннях слоў-дзеянняў да слоў-прадметаў.
Словы, якія абазначаюць прыметы прадметаў.
Называнне прыметы прадмета па пытаннях які? якая? якое? якія? Падбор слоў-прымет аднаго прадмета.
Дапасаванне па пытаннях слоў – прымет прадметаў да слоў – назваў прадметаў.
Складанне спалучэнняў слоў па малюнках.
Развіццё сказаў словамі, якія абазначаюць прыметы прадметаў.

Сказ (20 гадзін)
Сказ як адзінка маўлення.
Вылучэнне сказа з тэксту.
Вызначэнне, пра што або пра каго гаворыцца ў сказе.
Заканчэнне сказа з дапамогай пытанняў ці малюнкаў.
Развіццё сказа па пытаннях які? якая? якое? якія?
Складанне сказаў па пытаннях.
Упарадкаванне дэфармаванага сказа без змены формы слова.

Тэкст (10 гадзін)
Распазнаванне тэксту і групы сэнсава не аб’яднаных сказаў. Прыметы тэксту. Тэма і назва тэксту. 
Чырвоны радок у пачатку тэксту. 
Упарадкаванне дэфармаванага тэксту па серыі малюнкаў.
Падзел тэксту на сказы.
Сувязь сказаў у тэксце. Практычнае азнаямленне з заменай назвы прадмета асабовым займеннікам.
Пераказ тэксту па пытаннях і дадзеным плане.
Калектыўнае складанне невялікага тэксту па сюжэтным малюнку з дапамогай пытанняў.

Паўтарэнне вывучанага за год (5 гадзін)

Пісьмо і чыстапісанне
Выпрацоўка навыкаў каліграфічна правільнага пісьма і спісвання з паступовым паскарэннем тэмпу пісьма.
Дакладнае і графічна правільнае пісьмо малых і вялікіх літар у парадку ўскладнення іх напісання:
1)	і, ш, I, Ш, п, р, т, г;
2) л, м, Л, М; я Я, А;
3) у, ц, Ч ч;
4)	с С, е Е, о О, а, д, б;
5)	ь, ы і іх варыянты ў літарных злучэннях;
6)	н, ю, Н, Ю, к К;
7)	В, З з, э Э, ж Ж, х X, ф.
8)	Ф, У, Г, П, Т, Р, Б, Д.
Кантрольнае спісванне. 
Пісьмо пад дыктоўку слоў, сказаў і невялікіх тэкстаў (10–20 слоў).
Зрокавыя, слыхавыя, тлумачальныя, папераджальныя, кантрольныя дыктанты.

Слоўнікавыя словы
Воблака, дзверы, дзяўчынка, дождж, капялюш, павук, паштальён, пенал, пошта, чысціня.

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ ІV КЛАСА
Вучні маюць уяўленне аб:
залежнасці лексічнага значэння слова ад гукавога саставу;
алфавіце і яго выкарыстанні;
раздзяляльных знаках, падоўжаных і зацвярдзелых зычных;
правілах пераносу слоў;
ужыванні вялікай літары ў напісанні імён, імён па бацьку, прозвішчаў людзей, мянушак жывёл, назваў гарадоў, вёсак, вуліц;
ужыванні чырвонага радка ў пачатку тэксту;
сказе як адзінцы маўлення;
магчымасці замены назвы прадмета асабовым займеннікам;
сувязі сказаў у тэксце.

Вучні ўмеюць:
вымаўляць і абазначаць на пісьме раздзяляльныя знакі, мяккі знак, падоўжаныя і зацвярдзелыя гукі;
правільна пісаць літары о, э, а і е, ё, я ў залежнасці ад націску;
правільна пераносіць словы;
суадносіць словы з прадметамі, распазнаваць словы паводле іх значэння;
дапасоўваць словы – прыметы прадметаў да слоў – назваў прадметаў;
вылучаць сказы з тэксту;
адрозніваць тэкст ад сэнсава не звязанай групы сказаў;
пераказваць і складаць тэкст па пытаннях, малюнках і плане;
дакладна і графічна правільна пісаць малыя і вялікія літары;
пісаць пад дыктоўку слоўнікавыя словы і кароткія сказы;
пісаць дыктанты розных тыпаў.

Вучні ведаюць і прымяняюць вучэбны матэрыял у розных відах дзейнасці:
пазнаюць і ўзнаўляюць беларускую фанетыку, графіку і лексіку ў паўсядзённым жыцці і ў навучанні;
падбіраюць словы, якія абазначаюць назвы, прыметы, дзеянні, на пэўную тэму;
разумеюць беларускамоўныя рукапісныя і друкаваныя тэксты. 

Вучні ўмеюць выкарыстоўваць у творчай рабоце:
вершы, скорагаворкі, загадкі;
ілюстрацыі, апорныя словы, зададзены план як матэрыял для складання апавядання;
словы са значэннем прыметы для развіцця сказаў;
сюжэтныя малюнкі для калектыўнага складання тэкстаў.
Вучні валодаюць сацыякультурнымі ўменнямі:
разумець сюжэтныя і прадметныя малюнкі, серыі ілюстрацый;
чытаць невялікія тэксты з рознай інтанацыяй;
вылучаць назву тэксту, тэму тэксту;
ведаць свой хатні адрас, адрас школы.

V клас (105 гадзін)

Паўтарэнне вывучанага ў IV класе (10 гадзін)

Гукі і літары (25 гадзін)
Гукі і літары. Гука-літарны аналіз слоў. Несупадзенне па колькасці гукаў і літар у словах. Значэнне алфавіта. Карыстанне алфавітам.
Мяккі знак (ь) у канцы і ў сярэдзіне слоў.
Апостраф і мяккі знак. Правапіс раздзяляльных знакаў у асобных словах.
Падзел слоў на склады. Правілы пераносу слоў. 
Літары е, ё, і, ю, я і гукі, якія яны абазначаюць.
Правапіс д–дз, т–ц.
Звонкія і глухія зычныя ў канцы і ў сярэдзіне слова перад глухімі. Падбор праверачных слоў і правапіс звонкіх і глухіх зычных.
Правапіс о, э–а; е, ё–я.

Слова (25 гадзін)
Паняцце пра ролю слова ў мове. Сэнсавае значэнне слова. 
Словы, блізкія і супрацьлеглыя па сэнсе. Мнагазначныя словы.
Роднасныя словы. Корань як агульная частка роднасных слоў.
Падбор аднакаранёвых слоў.
Словы – назвы прадметаў, прымет і дзеянняў. Знаходжанне ў сказе такіх слоў па пытаннях.
Складанне спалучэнняў слоў на зададзеную тэму. Пастаноўка пытанняў да слоў у спалучэннях.
Вялікая літара ў напісанні назваў краін, рэк, азёр, мораў.
Практычнае знаёмства з прыназоўнікамі (без ужывання тэрміна).
Асобнае напісанне прыназоўнікаў з іншымі словамі.
Знаёмства з тлумачальным слоўнікам беларускай мовы.

Сказ (20 гадзін)
Сказ як адзінка маўлення. Падзел маўлення (тэксту) на сказы.
Складанне сказаў па пытаннях.
Галоўныя члены сказа. Даданыя члены сказа (без падзелу на віды). 
Вызначэнне дзейніка і выказніка.
Сказы з галоўнымі і даданымі членамі.
Развіццё сказаў даданымі членамі па малюнках, пытаннях. Устанаўленне сувязі паміж словамі ў сказе па пытаннях.
Упарадкаванне дэфармаванага сказа.
Пастаноўка знакаў прыпынку па зададзенай у сказе інтанацыі.

Тэкст (15 гадзін)
Тэкст. Тэма і назва тэксту. Асноўная думка тэксту.
Паслядоўнасць сказаў у тэксце.
Афармленне групы сказаў у тэкст. Выключэнне сказа, які не звязаны з тэмай.
Часткі тэксту. Абзац. 
Сувязь частак тэксту ў паслядоўнасці (спачатку, потым, пасля, нарэшце).
Упарадкаванне дэфармаванага тэксту.
Адрас на канверце. Вуснае і пісьмовае віншаванне.

Паўтарэнне вывучанага за год (10 гадзін)

Пісьмо і чыстапісанне
Замацаванне навыкаў правільнага і акуратнага пісьма з далейшым паскарэннем тэмпу.
Дакладнае і графічна правільнае напісанне вялікіх літар:
1)	I, Ц, Ш, Ч, Л, М, А;
2)	О, С, З, X, Ж, Е, Э, Я;
3)	У, Н, К, Ю, Р, В;
4)	Г, П, Т, Б, Ф, Д.
Выпрацоўка безадрыўнага напісання злучэнняў літар.
Звязнае, рытмічнае пісьмо слоў, сказаў і невялікіх тэкстаў.
Выкананне пісьмовых заданняў па інструкцыі.
Спісванне з рукапіснага і друкаванага тэксту з прагаворваннем цэлых слоў і словазлучэнняў. Кантрольнае спісванне. Выбарачнае спісванне.
Пісьмо пад дыктоўку сказаў і тэкстаў з захаваннем вывучаных норм правапісу. Зрокавыя, слыхавыя, папераджальныя, тлумачальныя, кантрольныя дыктанты.

Слоўнікавыя словы
Аб’язджаць, ахвотна, блішчаць, гараджане, джаліць, звінець, Рэспубліка Беларусь, уверсе, унізе, услых.

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ V КЛАСА
Вучні маюць уяўленне аб:
алфавіце і яго выкарыстанні;
мнагазначных і роднасных словах, словах, супрацьлеглых па значэнні;
правілах пераносу слоў;
ужыванні вялікай літары ў напісанні назваў краін, рэк, азёр, мораў;
галоўных і даданых членах сказа;
вылучэнні частак тэксту, падзеле на абзацы. 

Вучні ўмеюць:
вымаўляць і абазначаць на пісьме раздзяляльныя знакі, мяккі знак, падоўжаныя і зацвярдзелыя гукі;
правільна пісаць літары о, э, а і е, ё, я ў залежнасці ад націску;
правільна пераносіць словы;
суадносіць словы з прадметамі, распазнаваць словы паводле іх значэння, падбіраць аднакаранёвыя словы;
складаць спалучэнні слоў на зададзеную тэму;
правільна пісаць прыназоўнікі з іншымі словамі;
вызначаць галоўныя і даданыя члены сказа;
ставіць знакі прыпынку па зададзенай у сказе інтанацыі;
складаць тэкст са сказаў у правільнай паслядоўнасці, падзяляць яго на абзацы; 
безадрыўна пісаць злучэнні літар;
пісаць слоўнікавыя словы і дыктанты розных тыпаў.

Вучні ведаюць і прымяняюць вучэбны матэрыял у розных відах дзейнасці:
пазнаюць і ўзнаўляюць беларускую фанетыку, графіку і лексіку ў паўсядзённым жыцці і ў навучанні;
выкарыстоўваюць мнагазначныя і роднасныя словы, супрацьлеглыя па значэнні словы беларускай мовы;
падчас выканання вучэбных і дамашніх практыкаванняў выкарыстоўваюць тлумачальны слоўнік беларускай мовы;
разумеюць беларускамоўныя рукапісныя і друкаваныя тэксты. 

Вучні ўмеюць выкарыстоўваць у творчай рабоце:
вершы, скорагаворкі, загадкі, невялікія апавяданні;
ілюстрацыі, апорныя словы, план як матэрыял для складання апавядання;
роднасныя і мнагазначныя словы для складання паведамленняў.

Вучні валодаюць сацыякультурнымі ўменнямі:
разумець сюжэтныя і прадметныя малюнкі, серыі ілюстрацый;
чытаць тэксты з рознай інтанацыяй;
вылучаць назву і тэму тэксту, асноўную думку тэксту;
карыстацца алфавітам;
ведаць свой хатні адрас, адрас школы, пісаць адрас на канверце;
складаць вуснае і пісьмовае віншаванне.

